Din acest motiv, în 2012, a fost creat Grupul de lucru internațional privind creditele la export („IWG”) în urma unei inițiative politice la nivel înalt luate de către SUA și China. IWG are 18 membri (inclusiv cei 9 participanți la Acordul OCDE, precum și noi mari furnizori de credite la export cum ar fi China, Brazilia, India și Federația Rusă). Obiectivul oficial al IWG este de a conveni asupra unui nou set de norme internaționale privind creditele la export vizând mai mulți participanți decât cei din cadrul Acordului OCDE.

Începând cu sfârșitul anilor ’70, comitetele pentru credite la export ale Organizației pentru Cooperare și Dezvoltare Economică (OCDE) au fost principalele forumuri pentru negocierea normelor internaționale specializate referitoare la creditele la export. În ultimele decenii, Acordul OCDE privind creditele la export care beneficiază de sprijin public a asigurat în mod efectiv condiții de concurență echitabile pentru programele vizând creditele la export ale celor 9 participanți la acord. În plus față de normele generale privind tranzacțiile cu credite la export, acordul conține, de asemenea, așa-numitele „Înțelegeri sectoriale” care cuprind normele de finanțare specifice unor sectoare industriale specifice (nave, centrale nucleare, aeronave civile, energia reînnoibilă și atenuarea schimbărilor climatice, infrastructură feroviară). Acordul conține, de asemenea, norme distincte pentru categorii specifice de tranzacții (cum ar fi finanțarea proiectelor) și vizează complementaritatea dintre creditele la export și ajutoarele vizând schimburile comerciale.

3. Grupul de lucru internațional privind creditele la export:

În cursul perioadei de raportare, IWG a avut următoarele reuniuni oficiale: a 9-a reuniune oficială în octombrie 2015 la Washington, a 10-a reuniune oficială la Beijing în februarie 2016 și a 11-a reuniune oficială în iulie 2016 la Berlin.

A 9-a reuniune oficială de la Washington (14 – 16 octombrie 2015) a marcat începerea discuțiilor privind normele generale orizontale aplicabile tuturor tranzacțiilor cu credite la export, după o fază inițială de discuții cu caracter mai mult explorator, limitată la creditele la export din două sectoare specifice (echipamente medicale, nave). Discuțiile privind echipamentele medicale (luate deja în considerare de facto înainte, ca o pregătire pentru discuțiile privind normele orizontale) au fost eliminate treptat, în timp ce discuțiile privind sectorul navelor continuă.

Discuțiile privind normele orizontale, atât cele de la Washington, cât și cele din cadrul celei de a 10-a reuniuni oficiale (23 – 25 februarie 2016, la Beijing), nu au fost lipsite de dificultăți, deoarece există divergențe de opinii considerabile privind modul în care dispozițiile generale cu privire la „domeniul de aplicare” și la „scopul” unui viitor set de norme orizontale ar putea fi cel mai bine definite. Formularea unor definiții teoretic perfecte pentru acești termeni nu a fost posibilă nici în cadrul Acordului OCDE, însă de-a lungul anilor s-a dezvoltat o bună înțelegere practică în rândul participanților. La nivelul viitoarelor norme ale IWG, va fi, de asemenea, important să se dezvolte o înțelegere clară cu privire la tranzacțiile și la instituțiile financiare care trebuie să fie vizate, având în vedere în special faptul că participanții la activitățile IWG provin dintr-o gamă mult mai largă de tradiții instituționale și culturi economice diverse.

O altă provocare majoră – observată deja încă în faza inițială a discuțiilor sectoriale, dar care devine și mai relevantă în faza discuțiilor orizontale mai sofisticate și mai complexe – este inconsecvența reuniunilor oficiale care este cauzată de rotația permanentă a președinților: În timp ce SUA, atunci când a găzduit reuniunea de la Washington, a fost foarte interesată să înceapă imediat discuții privind un text orizontal, delegația chineză, atunci când a găzduit următoarea reuniune, a axat ordinea de zi aproape în întregime pe prezentări cu privire la ceea ce ea a considerat ca fiind chestiuni esențiale de interes general.

Atunci când a găzduit a 11-a reuniune oficială (6 – 8 iulie 2016 la Berlin), UE a optat pentru o abordare bazată pe „Elemente constitutive” pentru textul orizontal, alegând în mod deliberat subiecte mai puțin controversate (de exemplu, termenele maxime de rambursare, sprijinul public maxim, tratarea costurilor locale și profilele de rambursare). Acest fapt a permis o relansare mai degrabă constructivă a discuțiilor privind textul orizontal. Discuții paralele privind practicile actuale de creditare la export ale diferiților membri ai IWG – pe baza unui studiu de caz – s-au dovedit a fi, de asemenea, mai degrabă fructuoase. De asemenea, a fost posibil să se finalizeze un Exercițiu de transparență, în care au fost colectate informații cu privire la sistemele de credite la export ale membrilor individuali ai IWG. În ceea ce privește logistica reuniunii, Comisia Europeană (care a prezidat-o în numele Uniunii Europene) a fost de acord cu oferta generoasă a autorităților germane de a organiza reuniunea la Berlin, la sediul Ministerului federal al economiei. Această nouă abordare – toate reuniunile IWG găzduite de UE s-au desfășurat până în prezent la Bruxelles – a fost o bună ocazie de a demonstra diversitatea Uniunii Europene.

În ceea ce privește sectorul navelor, IWG a avut discuții destul de constructive în toate cele trei reuniuni în cauză. Progrese importante au fost realizate în special în ceea ce privește realizarea unui acord cu privire la anumite aspecte specifice sectorului (categorii de nave care să facă obiectul normelor sectorului prin care se reglementează navele noi). Cu toate acestea, trebuie să se țină seama și de faptul că doar o parte dintre membrii IWG au un interes activ în ceea ce privește navele. În plus, în ceea ce privește condițiile financiare în sensul efectiv al expresiei, va fi, în mod evident, mai prudent să se acorde prioritate realizării în primul rând a unui acord cu privire la acestea în cadrul normelor orizontale și apoi să de ia o decizie cu privire la derogările de la normele generale care ar fi adecvate pentru sectorul navelor.

În paralel cu discuțiile vizând textul, au fost realizate eforturi considerabile în ultimul an pentru a obține o creștere a eficienței structurilor instituționale ale IWG: UE, SUA și multe alte delegații au considerat de mult timp că în special numirea unui funcționar cu rol de prezidențial permanent (de exemplu, un președinte sau un secretar general), care ar putea facilita realizarea unui consens între delegațiile IWG și care ar putea asigura coerența tehnică necesară a activităților vizând textele și continuitatea activităților desfășurate în cadrul reuniunilor oficiale. China a reacționat inițial extrem de reticent față de o astfel de propunere și a susținut că un sediu permanent al IWG ar fi mai important. La momentul redactării prezentului raport, erau în curs de desfășurare discuții intense în vederea găsirii unui compromis acceptabil pentru toți (cel mai probabil pe baza unei soluții atotcuprinzătoare care să vizeze ambele elemente). Obiectivul rămâne acele de a fi în poziția realizării unui acord cu privire la structuri instituționale mai eficiente pentru IWG până la data celei de-a 12-a reuniuni a IWG din Brasilia, în decembrie 2016.

În general, au existat unele progrese în cadrul IWG în cursul perioadei de raportare. Procesul necesită încă în mod constant inițiative în special din partea SUA, UE și a altor participanți OCDE, chiar dacă alți membri ai IWG devin treptat tot mai implicați. China are încă adesea anumite rezerve, iar progresele se realizează cu dificultate. Sprijinul regulat sub forma discutării chestiunii IWG în cadrul unor reuniuni bilaterale și al unor canale de comunicare multilaterale corespunzătoare (G7, G20 etc.) rămâne o necesitate.

4. Evoluții în cadrul OCDE în cursul perioadei de raportare: